龍州書院
作者：曾丰
朝代：宋

paragraphs: 西昌有洲龍屈蟠，爪牙潤澤鱗甲寒。
桃花水肥意騰躍，似欲上與青天干。
西昌有士龍變化，雲可以乘泥可謝。
臚傳未放雷嗚春，弦誦猶挑燈破夜。
作成况遇今趙侯，螢窗開處吞龍洲。
儒風相高踏鵬背，士氣自敢騎鰲頭。
縣前洲觜年年長，圖讖會當應如響。
鴈塔固無過我前，雲臺更要在人上。